**Cristale de uitări**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă depărtam de amândouă maluri

Ce îmi strigau nefericirea lor,

Iar eu, sub ale gândurilor voaluri,

Vâsleam și le priveam, nevăzător.

Mi le închipuiam deja-nghețate,

Cuprinse-n gheare crunte de un ger

Venit din amintiri îndepărtate,

Amenințări de dincolo de cer.

Pluteam ca într-un vis, ca-ntr-o uitare,

Croiam un drum, asemeni unui orb

Ce a văzut lumina și îl doare

Schimbarea pescărușului în corb.

Și nu era decât închipuire,

O lâncezeală-a minții, un coșmar,

Amestec lamentabil în iubire

Al unui gând de pe un alt hotar.

Cu sufletu-mi deschis, privindu-mi drumul,

Întreg tabloul mi-a părut un fals

Ce-a dispărut îndată, ca și fumul,

În vălătuci rotindu-se în vals.

Nici maluri nu erau, nici depărtare,

Căci râul meu era, acum, izvor

Din care, amândoi, cu încântare,

Sorbeam cristale de uitări de dor.